Island in the Sun (film)
Island in the Sun (), u bivšoj Jugoslaviji poznat i pod naslovom Sunčani otok, je američki igrani film snimljen 1957. u režiji Roberta Rossena, poznat kao prvo važnije poratno hollywoodsko ostvarenje koje je kao jedan od glavnih motiva radnje imalo međurasne ljubavne veze.

Predstavlja adaptaciju istoimenog romana britanskog pisca Aleca Waugha. Radnja se događa na fiktivnom karipskom otoku Santa Marta koji se nalazi pod britanskom kolonijalnom vlašću, i na kome se trebaju održati izbori za lokalni parlament. Glavni protagonisti su dvojica izbornih suparnika - sin bogatog bijelog plantažera koga tumači James Mason i predstavnik crnačke većine koga tumači Harry Belafonte, a čije će suparništvo zakomplicirati ljubavni život njihovih bližnjih, skandali i ubistvo.

Island in the Sun je sniman na Barbadosu i Grenadi. Iako je studio 20th Century Fox prikazivanjem ljubavnih veza bijelca sa crnkinjom i crnca s bjelkinjom u mnogo čemu razbio dotadašnje hollywoodske tabue i načeo strah od rasističkih predrasuda, njegov sadržaj je ipak uzeo u obzir tada još uvijek postojeću institucionalnu segregaciju na američkom Jugu i zakonsku zabranu međurasnih odnosa. Kako ne bi previše provocirali tamošnju publiku, odlučeno je da se likovi različitih rasa u filmu samo grle, a i ne ljube. Usprkos tih kontroverzi, a velikim dijelom upravo zahvaljujući njima, Island in the Sun je doživio veliki komercijalni uspjeh i postao jedan od najgledanijih filmova godine. Kritičari mu, međutim, nisu bili skloni te su zamjerali melodramatski i "sapunski" zaplet, odnosno smatrali da su u filmu jedino vrijedne "egzotične" karipske lokacije.

Danas je, pak, film, najpoznatiji po istoimenoj naslovnoj pjesmi koju izvodi Belafonte, a koja je postala jedan od najvećih hitova 1950-ih.

Uloge
James Mason ... Maxwell Fleury, sin ugledne porodice, uspješni ali previše temperamenti vlasnik plantaže
Harry Belafonte ... David Boyeur, crni političar koji zastupa običan narod i koji se zaljubi u Mavis Norman.
Joan Fontaine ... Mavis Norman, bjelkinja iz više klase i pripadnica najbogatije porodice na otoku; također ljubavnica Davida Boyeura.
Joan Collins ... Jocelyn Fleury, Maxwellova privlačna sestra, koja nastoji zavesti Euana Templetona.
Dorothy Dandridge ... Margot Seaton, indijska apotekarica koju nastoji zavesti guvernerov pomoćnik Denis Archer.
Michael Rennie ... Hilary Carson, umirovljeni oficir i ratni heroj, za koga se pretpostavlja da ima vezu sa Sylviom Fleury.
Patricia Owens ... Sylvia Fleury, Maxwellova supruga, za koju Maxwell sumnja da ga vara sa Hilaryjem Carsonom.
John Justin ... Denis Archer, guvernerov pomoćnik koji nastoji zavesti Margot Seaton.
Stephen Boyd ... Euan Templeton, guvernerov mladi sin koji se udvara Jocelyn Fleury.
Diana Wynyard ... Gđa Fleury, majka Maxwell i Jocelyn, koja krije tajne od svoje djece.
Basil Sydney ... Julian Fleury, muž Gđe Fleury i otac Maxwella i Jocelyn, koji također krije stvari.
John Williams ... Pukovnik Whittingham, šef policije koji istražuje ubistvo Hilaryja Carsona.
Ronald Squire ... Guverner Templeton, guverner otoka i Euanov otac.
Hartley Power ... Bradshaw, američki novinar koji posjećuje Santa Martu.

Izvori

Vanjske veze 

 
 

Američki filmovi
Dramski filmovi
Authority control 2